Σχεδιασμός της Πιλοτικής Εφαρμογής

των νέων Προγραμμάτων Σπουδών

2021-2022

1. **Το εύρος της εφαρμογής των νέων ΠΣ**

Την πρώτη χρονιά της Πιλοτικής Εφαρμογής υλοποιείται μέρος των ΠΣ, με έμφαση σε νέα στοιχεία είτε από άποψη περιεχομένου είτε από άποψη διδακτικής προσέγγισης, ενώ τη δεύτερη χρονιά προγραμματίζεται η πλήρης εφαρμογή των νέων ΠΣ.

Ειδικότερα σε ό,τι αφορά το περιεχόμενο, οι επόπτες και οι υποστηρικτές καθορίζουν συγκεκριμένες θεματικές ενότητες που θα εφαρμοστούν στην τάξη και προσδιορίζουν το εκτιμώμενο χρονικό πλαίσιο εφαρμογής. Το πλήθος των θεματικών ενοτήτων που θα επιλεγούν θα πρέπει να καταλαμβάνει περίπου το 1/3 του εναπομείναντος χρόνου διδασκαλίας του κάθε μαθήματος. Μια τέτοια διάρκεια διασφαλίζει σε ικανοποιητικό βαθμό την προοδευτική μύηση των εκπαιδευτικών στα βασικά χαρακτηριστικά των νέων ΠΣ αλλά και τον βαθμιαίο μετασχηματισμό των ΠΣ σε διδακτική πράξη ώστε παράλληλα να διερευνηθεί όσο πιο συστηματικά γίνεται η λειτουργικότητά τους.

1. **Μεθοδολογία που προτείνεται για την Πιλοτική Εφαρμογή 2021-2022**
* *Χρονικό πλαίσιο*

Με την έναρξη του νέου έτους 2022 ολοκληρώνεται η επιμόρφωση των εκπαιδευτικών που έχει ως αντικείμενο την προοδευτική μύησή τους στην ανάπτυξη διδακτικών σεναρίων/προσεγγίσεων στην πράξη σε συνεργατικό περιβάλλον. Παράλληλα ξεκινά η Πιλοτική Εφαρμογή με έμφαση στη συνεργατική ανάπτυξη διδακτικών προσεγγίσεων σύμφωνων με τα νέα ΠΣ. Η Πιλοτική Εφαρμογή αρχικά ξεκινά με αντικείμενο ατομικές και μικρής κλίμακας απόπειρες μετασχηματισμού στοιχείων των νέων ΠΣ σε διδακτική πράξη. Η αρχική αυτή φάση της Πιλοτικής Εφαρμογής έχει διάρκεια 3-4 εβδομάδων δηλαδή έως το τέλος της επιμόρφωσης. Στη συνέχεια θα ακολουθήσει η ανάπτυξη, η ολοκλήρωση και η τελική αξιολόγηση της Πιλοτικής Εφαρμογής του πρώτου έτους, διάρκειας τριών περίπου μηνών. Σε αυτή τη φάση είναι που θα εφαρμοστούν πιλοτικά οι θεματικές ενότητες των νέων ΠΣ που έχουν καθοριστεί από τους επόπτες και τους υποστηρικτές.

* *Ομάδες-κοινότητες*

Σε όλη τη διάρκεια της Πιλοτικής Εφαρμογής οι εκπαιδευτικοί, με την υποστήριξη των υποστηρικτών, λειτουργούν ομάδες - κοινότητες οι οποίες συνεργάζονται μεταξύ τους αλλά και με άλλους ειδικούς για τον σχεδιασμό και τη διδακτική πλαισίωση των ΠΣ στην πράξη. Η ενεργοποίηση των ομάδων ξεκινά στο πλαίσιο της επιμόρφωσης. Μέλη των ομάδων (εξωτερικά ή εσωτερικά) θα είναι αρχικά οι επόπτες, οι υποστηρικτές και οι εκπαιδευτικοί. Βασική επιδίωξη θα είναι οι αρχικές αυτές ομάδες να εδραιώσουν προοδευτικά αυτοδύναμες τοπικές ‘κοινότητες πρακτικής’ αποτελούμενες από τους εκπαιδευτικούς μιας ή περισσότερων σχολικών μονάδων (6-8 άτομα). Για την αποτελεσματική λειτουργία των ανωτέρω ομάδων είναι σημαντικό να υπάρχει καλός συντονισμός [ίσως οριστεί ένας επιμορφούμενος εκπαιδευτικός ανά σχολική μονάδα που θα βοηθήσει στο συντονισμό (π.χ. συντονιστής αντικειμένου, ΣΕΕ), εφόσον κριθεί λειτουργικό] ώστε να υπάρχει δυνατότητα για συν-σχεδιασμό, για κοινό αναστοχασμό και οι εκπαιδευτικοί να πειραματίζονται σε κοινές θεματικές ενότητες.

* *Σχεδιασμός διδακτικών παρεμβάσεων*

Κατά τη διάρκεια της Πιλοτικής Εφαρμογής οι κοινότητες των εκπαιδευτικών και οι υποστηρικτές συν-σχεδιάζουν διδακτικές παρεμβάσεις πάνω στις επιλεγμένες θεματικές ενότητες. Κάθε διδακτική παρέμβαση οφείλει να υιοθετεί συγκεκριμένη μεθοδολογία σχεδιασμού, υλοποίησης και αξιολόγησης της διδακτικής πράξης. Σε αυτήν την κατεύθυνση, η μεθοδολογία που προτείνεται συνδυάζει την αξιοποίηση πρακτικών Έρευνας Δράσης (Action Research) και Μελέτης Μαθήματος (Lesson Study). Οι δράσεις που συνδέονται με την παράδοση της έρευνας δράσης προσφέρουν ένα πλαίσιο για συστηματική συνεργασία των εκπαιδευτικών με εκπαιδευτές και ερευνητές με στόχο τη βελτίωση συγκεκριμένων διδακτικών πρακτικών, όπως αυτές που εισάγονται από το νέο ΠΣ. Από την άλλη, οι δράσεις που σχετίζονται με την προοπτική της Μελέτης Μαθήματος ενθαρρύνουν και υποστηρίζουν δυναμικά την ανάπτυξη της διδακτικής πρακτικής των εκπαιδευτικών με βάση τη συνεργασία μεταξύ τους, διαμορφώνοντας ένα θετικό πλαίσιο συνεχούς ανάπτυξής τους στην κατεύθυνση που προτείνουν τα νέα ΠΣ.

* *Συναντήσεις*

Οι συναντήσεις των ομάδων εκπαιδευτικών με τον υποστηρικτή, σε ολομέλεια, διεξάγονται τουλάχιστον μηνιαίως. Για τον σκοπό αυτό έχουν δημιουργηθεί σχετικές ομάδες στο Teams ανά επιμορφωτικό τμήμα, που λειτουργεί ως χώρος συνεργασίας και αλληλεπίδρασης αλλά και ως αποθετήριο ανταλλαγής πρακτικών. Πριν και μετά τη συνάντηση υποστηρικτών και εκπαιδευτικών (που λαμβάνει χώρα μηνιαίως) πραγματοποιούνται συναντήσεις μεταξύ των υποστηρικτικών και του επόπτη. Η αλληλεπίδραση και η επικοινωνία μεταξύ των υποστηρικτών, όσο και όπου αυτό είναι εφικτό, κρίνεται ως ιδιαίτερης σημασίας. Οι συναντήσεις μεταξύ των μελών των ομάδων μπορούν να πραγματοποιούνται τακτικά, όσο κρίνεται αναγκαίο από τα μέλη τους. Το ειδικά διαμορφωμένο περιβάλλον του teams διατίθεται για αυτή τη συνεργασία. Ο υποστηρικτής, σε συνεννόηση με τον επόπτη και τους εκπαιδευτικούς που υλοποιούν τις θεματικές ενότητες των ΠΣ στην τάξη, μπορεί να επισκέπτεται (δια ζώσης ένα είναι εφικτό ή ψηφιακά) τάξεις εκπαιδευτικών και να καταγράφει συμβάντα για συζήτηση με τους εκπαιδευτικούς εν ίδει ημερολογίου. Μια τέτοια πρακτική θα συνέβαλε στον εντοπισμό σημαντικών στοιχείων αλλά και περιπτώσεων εκπαιδευτικών ή σχολικών μονάδων με ιδιαίτερο ενδιαφέρον, που θα έδιναν πολύτιμα στοιχεία για την αξιολόγηση της Πιλοτικής Εφαρμογής.

**3. Μεθοδολογία αποτίμησης του κάθε ΠΣ στο πλαίσιο της Πιλοτικής Εφραμογής**

Κρίνεται ότι απαιτείται μια ποικιλία πηγών δεδομένων ώστε να αναδειχθούν σημαντικά σημεία γύρω από την εφαρμογή του κάθε ΠΣ. Ως τέτοια **προτείνονται** τα ακόλουθα:

(i) Καταγραφή [μαγνητοφώνηση ή βιντεοσκόπηση] των συναντήσεων συνεργασίας των ομάδων (εποπτών-υποστηρικτών, υποστηρικτικών-εκπαιδευτικών, εκπαιδευτικών μεταξύ τους) εφόσον υπάρχει συμφωνία των εμπλεκόμενων.

(ii) Τήρηση Ημερολογίου Δράσης από τους υποστηρικτικές (καταγραφή ενεργειών και συλλογή σημαντικών στοιχείων / δεδομένων σε μικρο- και μακρο-επίπεδο).

(iii) Μελέτη περίπτωσης ενός μικρού αριθμού εκπαιδευτικών και καταγραφή δεδομένων από συζητήσεις μαζί τους, παρακολούθηση και βιντεοσκόπηση συναντήσεων και μαθημάτων

(iv) Καταγραφή των διδακτικών σχεδιασμών κάθε εκπαιδευτικού μέσα από την υποβολή ενός Φύλλου Σχεδιασμού και Υλοποίησης Διδασκαλίας (π.χ. σχεδιασμός - οργάνωση διδακτικών ενεργειών/πρακτικών, διδακτικές πρακτικές που υιοθετήθηκαν στην τάξη, πήγες, πόροι και υλικά που σχεδιάστηκαν ή/και αξιοποιήθηκαν) ανά μήνα πιλοτικής εφαρμογής.

(v) Τήρηση Ημερολογίου Αναστοχασμού Πιλοτικής Εφαρμογής (βλ. σχετικό πρότυπο) από τους εκπαιδευτικούς για κάθε μήνα πιλοτικών διδασκαλιών [αναμενόμενο πλήθος ανά εκπαιδευτικό: 3 Ημερολόγια)

(vi) Ερωτηματολόγιο καταγραφής/αξιολόγησης από εκπαιδευτικούς και μαθητές των εμπειριών τους από την εφαρμογή της πιλοτικής (με την ολοκλήρωση του 1ου έτους Πιλοτικής Εφαρμογής).

(vii) Άλλα εργαλεία και τρόποι αποτίμησης που θα καθορίσει η κάθε ομάδα επόπτη και υποστηρικτών

Σημειώνεται ότι στο **(v) θα στηριχθεί, μεταξύ άλλων, το παραδοτέο των υποστηρικτών** της Πιλοτικής Εφαρμογής.